La Llei 24/1987, de 28 de desembre, de creació de l'Entitat Autònoma del Diari Oficial i de Publicacions de la Generalitat de Catalunya (EADOP), en l'article 3 estableix les funcions i els objectius d'aquesta entitat autònoma comercial.
El Decret 250/1999, de 6 de setembre, de reestructuració de l'Entitat Autònoma del Diari Oficial i de Publicacions de la Generalitat de Catalunya i de reassignació de funcions a les seves unitats, estableix les unitats orgàniques que la integren.
Atesos aquests antecedents i l'increment de les activitats de l'Entitat en els darrers anys, aquest Decret té per objecte la reestructuració parcial i la reassignació de funcions a algunes unitats orgàniques que integren l'EADOP per tal d'adequar-les a les necessitats actuals.
En virtut d'això, i de conformitat amb el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta del conseller en cap i d'acord amb el Govern,
L'article 6 del Decret 250/1999, de 6 de setembre, queda redactat de la manera següent:
"6.1 A l'Àrea de Gestió Administrativa, assimilada a Subdirecció General, li corresponen les funcions següents:
"a) Dirigir i supervisar les funcions econòmicofinanceres de l'Entitat i els recursos humans.
"b) Elaborar, sota les directrius de la Direcció, la proposta d'avantprojecte de pressupost i exercir-ne el control d'acord amb la Llei de pressupostos de la Generalitat i de les seves entitats autònomes.
"c) Supervisar la tresoreria i la comptabilitat de l'EADOP i fer l'anàlisi dels estats financers i pressupostaris.
"d) Preparar i supervisar totes les contractacions de l'Entitat.
"e) Establir i coordinar el sistema de comptabilitat de costos de l'EADOP.
"f) Controlar la gestió dels estocs de publicacions de l'Entitat, de les institucions de la Generalitat i d'altres editors dipositades en el magatzem de l'Entitat per a la comercialització.
"g) Dirigir, pel que fa a les publicacions destinades a la venda que té encomanades, la gestió de les compres als departaments, als organismes de la Generalitat i a altres editors.
"h) Controlar la facturació i el cobrament dels serveis editorials que l'Entitat presta als organismes de la Generalitat.
"i) Gestionar els convenis signats amb el Butlletí Oficial de l'Estat per a l'edició catalana del BOE i d'altres publicacions de legislació estatal d'aquell organisme, així com els altres convenis amb administracions públiques.
"j) Implementar les polítiques de modernització i racionalització de l'Administració en l'àmbit propi de l'Entitat.
"k) Controlar i gestionar el patrimoni de l'Entitat.
"l ) Dirigir els serveis centrals de telefonia i registre.
"m) Exercir qualsevol altra funció que la Direcció i la Gerència li encomanin.
"6.2 De l'Àrea de Gestió Administrativa depenen el Servei de Personal i la Unitat de Comptabilitat i Gestió Administrativa de Publicacions.
"6.3 Corresponen al Servei de Personal les funcions següents:
"a) Preparar l'oferta anual d'ocupació de personal de l'Entitat, fer la proposta dels contractes de treball i gestionar la nòmina i les cotitzacions a la Seguretat Social, així com el registre de personal.
"b) Exercir la custòdia dels expedients, el control del registre de personal i el seguiment del règim intern, l'aplicació correcta de les llicències, els permisos i les excedències, elaborar els documents i els informes necessaris relatius als moviments de personal i elaborar i signar els certificats en matèria de personal de l'EADOP.
"c) Actuar com a interlocutor entre les persones que representen els treballadors i les treballadores i l'EADOP.
"d) Vetllar pel compliment de l'acció preventiva i del programa de control i de reducció de riscos.
"e) Elaborar la proposta del pressupost de personal i els plans anuals de formació, i fer-ne el seguiment.
"f) Dissenyar, coordinar i executar, conjuntament amb la Direcció de Serveis de la Presidència, les activitats formatives adreçades al personal de l'EADOP i les polítiques de personal.
"g) Dirigir l'avaluació continuada de personal de les unitats de l'EADOP i valorar els llocs de treball i el seu dimensionament.
"h) Coordinar el Pla de millora contínua de la qualitat de l'Entitat i proposar la introducció de millores.
"i) Donar suport a la implementació de les polítiques de modernització i racionalització de l'Administració en l'àmbit propi de l'Entitat.
"j) Realitzar estudis en matèria de recursos humans, tenint en compte també la perspectiva de gènere.
"k) Exercir qualsevol altra funció en matèria de recursos humans que li encomani el cap de l'Àrea de Gestió Administrativa.
"6.4 Corresponen a la Unitat de Comptabilitat i Gestió Administrativa de Publicacions les funcions següents:
"a) Elaborar la comptabilitat pressupostària i la comptabilitat general coordinant-la amb l'analítica.
"b) Adaptar la comptabilitat de l'EADOP a les necessitats d'informació que requereixen els plans de modernització de l'Administració.
"c) Fer el seguiment de costos dels programes editorials de l'Entitat.
"d ) Elaborar els estats financers i de tresoreria de l'Entitat.
"e) Coordinar la facturació centralitzada de la prestació de serveis editorials, de distribució i venda directa de publicacions.
"f) Controlar el magatzem de publicacions i mantenir actualitzat el registre de les existències de publicacions en els diferents dipòsits que són sota la tutela de l'Entitat.
"g) Elaborar les contractacions de l'EADOP.
"h) Mantenir actualitzat el registre del patrimoni de l'Entitat.
"i) Elaborar la declaració d'impostos i tributs de l'Entitat.
"j) Exercir qualsevol altra funció en matèria de comptabilitat i gestió administrativa de publicacions que li encomani el cap de l'Àrea de Gestió Administrativa."
Queda derogat l'article 6 del Decret 250/1999, de 6 de setembre, de reestructuració de l'Entitat Autònoma del Diari Oficial i de Publicacions de la Generalitat de Catalunya i de reassignació de funcions a les seves unitats, que és substituït pel que determina el present Decret.
Barcelona, 24 de desembre de 2002